钦定古今图书集成/方舆汇编/边裔典/第108卷 > 《山海经》 > 意大里亚
## 钦定古今图书集成/方舆汇编/边裔典/第108卷 > 《山海经》 > 意大里亚

拂郎察东南为意大里亚，周围一万五千里，三面环
地中海，一面临高山。地产丰厚，物力十全，四远之人，
辐辏于此。旧有一千一百六十六郡，最大者曰罗玛
古，为总王之都，欧罗巴诸国皆臣服焉。城周一百五
十里，地有大渠，穿出城外百里，以入于海。四方商舶
悉输珍宝，骈集是渠。教王居于此，以代天主。在世主
教，皆不婚娶，永无世及。但凭盛德辅弼大臣，公推其
一而立焉。列国之王，虽非其臣，咸致敬尽礼，称为“圣
父神师”，认为“代天主教之君”也。凡有大事莫决，必请
命焉。其左右简列国才全德备，或即王侯至戚五六
十人，分领教事。罗玛城奇观甚多。宰辅家有一名苑，
中造流觞曲水，机巧异常。有铜铸各类群鸟，遇机一
发，自能鼓翼而鸣，各具本类之声。有一编箫，但置水
中，机动则鸣，其音甚妙。又有高大浑金石柱，外周镂
古王形像，故事烂然可观。内则空虚，可容数人登𬯀，
上下如塔然。《圣伯多禄殿》用精石制造，花素奇巧，可
容五六万人。殿高处视在下人如孩童。城中有大山
曰“玛山”，人烟稠密，苦无泉。造一高梁，长六十里，梁上
立沟，接远山之水，如通流。河有水泉，其味与乳无异。